b'\n_START_ARTICLE_\nAdalis\n_START_SECTION_\nIstorija\n_START_PARAGRAPH_\nKuomet Etiopijos imperatorius Je\xc5\xa1akas I nukariavo galing\xc4\x85 Ifato sultonat\xc4\x85, paskutiniojo sultono s\xc5\xabnus Sabiradinas pab\xc4\x97go \xc4\xaf Jemen\xc4\x85. 1415\xc2\xa0m. jis gr\xc4\xaf\xc5\xbeo ir \xc4\xaftvirtino savo Vala\xc5\xa1ma dinastij\xc4\x85 Zeiloje. Tai buvo laikoma Ifato atk\xc5\xabrimu, nors naujasis sultonatas buvo vadinamas Adaliu. Adalis tapo svarbiausiu musulmon\xc5\xb3 kovos prie\xc5\xa1 krik\xc5\xa1\xc4\x8dionis centru._NEWLINE_Tuo metu stipri Etiopijos imperija buvo reali gr\xc4\x97sm\xc4\x97 sultonato i\xc5\xa1likimui, ir karai vyko nuolat. Prie neramum\xc5\xb3 prisid\xc4\x97jo ir tai, kad XVI a. prad\xc5\xbeioje portugalai nusiaub\xc4\x97 regiono pakrantes, sudegindami laivus._NEWLINE_Tik valdant Ahmedudinui (1433\xe2\x80\x931445), kuomet Etiopija laikinai nusilpo, Adalis galutinai susigr\xc4\x85\xc5\xbeino daugum\xc4\x85 Ifato valdyt\xc5\xb3 teritorij\xc5\xb3. Sostin\xc4\x97 buvo perkelta \xc4\xaf Dekero miest\xc4\x85 kra\xc5\xa1to gilumoje, kad b\xc5\xabt\xc5\xb3 lengviau gintis nuo etiop\xc5\xb3. Sultonas \xc5\xbeuvo m\xc5\xab\xc5\xa1yje su Etiopija, kuomet band\xc4\x97 juos i\xc5\xa1guiti i\xc5\xa1 Davaro._NEWLINE_1518\xc2\xa0m. \xc5\xa1alyje prasid\xc4\x97jo pilietinis karas. Dekere \xc4\xafsitvirtino uzurpoatorius i\xc5\xa1 Karanl\xc4\x97s gimin\xc4\x97s, tuo tarpu Vala\xc5\xa1mos dinastijos sultonas b\xc5\xabsimasis sultonas Abu Bakras 1520\xc2\xa0m. sustiprino Harar\xc4\x85 ir padar\xc4\x97 j\xc4\xaf savo sostine. 1526\xc2\xa0m. jam mirus, jo brolis Umardinas tapo marionete imamo Ahmedo Gur\xc4\x97jaus rankose. Ta\xc4\x8diau situacija nepatenkintas pirkli\xc5\xb3 ir kareivi\xc5\xb3 sluoksnis augo. Jie r\xc4\x97m\xc4\x97 savo lyder\xc4\xaf Adalio imam\xc4\x85 Ahmad\xc4\x85 ibn Ibrihim\xc4\x85 al-Ghaz\xc4\xaf, kuris i\xc5\xa1 Hararo prad\xc4\x97jo savo u\xc5\xbekariavimus, kurdamas galing\xc4\x85 imperij\xc4\x85. \xc5\xa0i\xc5\xb3 Etiopijos-Adalio kar\xc5\xb3 metu Adalis laikinai u\xc5\xbe\xc4\x97m\xc4\x97 vis\xc4\x85 Etiopij\xc4\x85, ir tik Portugal\xc5\xb3 paj\xc4\x97gos sugeb\xc4\x97jo j\xc4\xaf sustabdyti. \xc5\xa0ie \xc5\xbeygiai \xc5\xbeinomi kaip Etiopijos u\xc5\xbekariavimas, Futuh al Habash._NEWLINE_Sultonatas \xc5\xbelugo 1559\xc2\xa0m., kuomet m\xc5\xab\xc5\xa1yje su Etiopija \xc5\xbeuvo paskutinis sultonas Barakatas. Ta\xc4\x8diau Etiopijai nebepavyko dar kart\xc4\x85 u\xc5\xbevaldyti \xc5\xa1i\xc5\xb3 teritorij\xc5\xb3, nes tiek j\xc4\x85, tiek Adal\xc4\xaf nusiaub\xc4\x97 nauji u\xc5\xbekariautojai\xc2\xa0\xe2\x80\x93 pagonys oromai. Adalio valstybingumas Harare buvo trumpam atkurtas kaip Hararo sultonatas, kuris teegzistavo 18\xc2\xa0m.'